**Чооду Кара-Күске «Эң-не дээди эртиневис»**

Эртинелер бисте кѳвей,

Эргек базып, санап четпес.

Эң-не дээди тостуң бири

Эргим тыва дылывыс бо.

Тыва дылга ѳртек турбас,

Тыныжывыс, тынывыс ол.

Тываларны тыва кылган

Тывызыксыг хуулгаазын ол.

«Тыва» деп дыл турбаан болза,

Тывалар-даа турбас ийик.

«Тыва» деп чурт, «тыва» деп сѳс

Тывылбас-даа турган ийик.

«Эртине» дээр сѳс-даа болза

Ээн черден торүттүнмээн:

Эртинелер аттары-даа,

Элеп читпес тыва дыл бо.

Ырлаар, бижиир, чугаалажыр,

Ынакшыжар чепсээвис бо.

Херек болза дайзынны-даа

Хере шааптар докпаавыс бо.

Ол чок болза, хѳѳмей-сыгыт

Ораннарга чаңгыланмас.

Эргим тыва дылывыс ам

Эң-не дээди Эртиневис!

**Эльза Дензин «Тыва дылым»**

Тыва дылым чараш дылым,

Тыва дылым байлак дылым,

Аас-кежиим, чоргааралым,

Ак-кѳк Тывам ыдык дылы.

Айыраңнаан чечек ышкаш,

Частып орар чараш дылым,

Агып чыдар дамырак дег,

Аялгалыг тыва дылым.

Эртинелиг байлак Тывам

Энерелдиг дылы болган.

Эргим дылым ачызында

Эртем-билиг чедип аар мен.

**Екатерина Саая «Тыва дылым»**

Дылы, чери, ие чокта

Тыва чонум турар деп бе?

Каргыраавыс, хоомейивис

Каптагайга диңмирээр бе?

Ынчангаштың тыва дылым –

Ынакшылым чоргааралым,

ѳгбелерим арттырып каан

ѳртээ турбас, ѳндүр ѳнчүм.

**Игорь Иргит «Тыва дылым»**

Орус дылда кожаң ырга ынаам аажок,

Ол дыл дээрге чуртталгамның чамдыы дээр мен.

Перси дылда бижээн шүлүк аайлашкан,

Белен болгаш дүлгээзинниг чараш дээр-дир.

Француз дылды дыңнаарымга чараш-ла-дыр,

Бырлаңнашкан чалгыглар-даа сагындырар.

Испан дылда ырлар дыңнааш, шыдашпас мен,

Эрим хайнып, сыным бедип хертее бээр.

Ол-ла кѳвей янзы-бүрү дылдар шупту

Онза чараш, үнелиг деп демдеглеп каайн…

Ынчалза-даа мээң хуумда чарылбазым,

«Ынак мен» деп чугаалааным чаңгыс дыл бар.

Айдың дуне ѳпей ырын ырлап оргаш,

Авамның мээ чаяап берген эртинези –

Чидиг чепсээм, ѳѳрүшкүм, муңгаралым,

Чигзинижим, ынакшылым, изиг ханым,

ѳлүп чыда байырлажыр сѳѳлгү сѳзүм,

ѳртек билбес байлакшылым – тыва дылым.